WGE ดีดแรง 10% ลุ้นงบ Q2 โตต่อ ทยอยรับรู้แบ็กล็อก 2.5 พันล้าน
WGE เด้ง 10% เล็งกำไรไตรมาส 2 โตต่อ จากการเข้าร่วมประมูลงานใหม่ทั้งภาครัฐ และเอกชนอย่างต่อเนื่อง ตุนแบ็กล็อกแน่น 2.5 พันลบ. คาดดันผลงานปีนี้โตแกร่ง
WGE เด้ง 10% เล็งกำไรไตรมาส 2 โตต่อ จากการเข้าร่วมประมูลงานใหม่ทั้งภาครัฐ และเอกชนอย่างต่อเนื่อง ตุนแบ็กล็อกแน่น 2.5 พันลบ. คาดดันผลงานปีนี้โตแกร่ง
21 ก.ค. 2565

ผู้สื่อข่าวรายงานว่า วันนี้ (21 ก.ค.65) ราคาหุ้นบริษัท เวล เกรด เอ็นจิเนียริ่ง จำกัด (มหาชน) หรือ WGE ณ เวลา 10:45 น. อยู่ที่ระดับ 1.80 บาท บวก 0.16 บาท หรือ 9.76% สูงสุดที่ระดับ 1.94 บาท ต่ำสุดที่ระดับ 1.63 บาท ด้วยมูลค่าการซื้อขาย 98.42 ล้านบาท

สำหรับราคาหุ้น WGE ที่ปรับตัวขึ้นบนกระดานนั้นคาดจะมาจากการเก็งผลประกอบการงวดไตรมาส 2 ว่าจะมีการเติบโตต่อเนื่องหลังไตรมาส 1 บริษัทมีกำไรสุทธิ 15.19 ล้านบาท เพิ่มขึ้นจากงวดเดียวกันของปีก่อน ที่มีผลขาดทุนสุทธิ 17.32 ล้านบาท
โดยก่อนหน้านี้นายเกรียงศักดิ์ บัวนุ่ม ประธานกรรมการบริหาร WGE เปิดเผยว่า ภาพรวมธุรกิจครึ่งปีหลังมีแนวโน้มเติบโตอย่างต่อเนื่อง จากการเข้าร่วมประมูลงานใหม่ทั้งภาครัฐ และเอกชนอย่างต่อเนื่อง ส่งผลให้ปัจจุบันบริษัทฯ มีมูลค่างานในมือ (Backlog) กว่า 2,534 ล้านบาท อีกทั้งยังเตรียมโรงงานผลิตชิ้นส่วนคอนกรีตสำเร็จรูป (Precast Concrete) ไว้รองรับอุตสาหกรรมรับเหมาก่อสร้างที่เริ่มฟื้นตัว ทำให้คาดว่าผลประกอบการปีนี้จะเติบโตได้อย่างโดดเด่น